Diari Oficial de la Generalitat Valenciana


Sumari del DOGV 2426, del 12-01-1995 (1995/833532)

ORDRE de 29 de desembre de 1994, de la conselleria d'Educació i Ciència, per la qual es fa pública la convocatòria de llocs escolars en règim d'internat i externat als centres d'ensenyaments mitjans del Complex Educatiu de Cheste per al curs 1995-96.
----------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/12/29/(1)/dof/vci/html**

### Dades del document

Número de DOGV
:   2426

Data del DOGV
:   12-01-1995

Secció del DOGV
:   DISPOSICIONS GENERALS

Número del document
:   1995/833532


Data del document
:   29-12-1994

Organisme emissor
:   Conselleria de Educació i Ciència

Tipus de document
:   Ordre

ORDRE de 29 de desembre de 1994, de la conselleria d'Educació i Ciència, per la qual es fa pública la convocatòria de llocs escolars en règim d'internat i externat als centres d'ensenyaments mitjans del Complex Educatiu de Cheste per al curs 1995-96.   
El Complex Educatiu de Cheste és l'únic conjunt de centres d'ensenyaments mitjans dependents de la Conselleria d'Educació i Ciència de la Generalitat Valenciana que, a més d'estar dotat de residència per a l'alumnat i d'altres serveis complementaris, fa una àmplia oferta de llocs escolars d'Ensenyament Secundari, tant de Batxillerat com de la majoria de les branques de Formació Professional. Per aquesta raó, és el centre més adequat per atendre les necessitats d'escolarització i compensar les desigualtats en l'accés al dret a l'educació, geogràfiques i/o socials, de l'alumnat. En conseqüència, cal considerar que el complex té una demarcació territorial que comprèn tota la Comunitat Valenciana i que està adreçat a escolaritzar, principalment, aquells alumnes que no disposen d'oferta educativa a la seua localitat.  
El Decret 186/1994, de 13 de setembre (DOGV núm. 2.354, de 27 de setembre), del Govern Valencià, regula l'admissió de l'alumnat als centres docents no universitaris de la Comunitat Valenciana finançats amb fons públics i preveu, en la disposició addicional setena, que els centres docents que tinguen serveis complementaris de transport i residència es regiran per les seues disposicions específiques. El Decret 261/1994, de 20 de desembre (DOGV núm. 2415, del 28), del Govern Valencià, que modifica l'article 4 del Decret 54/1988, de 25 d'abril, disposa que l'admissió de l'alumnat es resoldrà mitjançant convocatòria pública en la qual es donarà prioritat a l'escolarització de l'alumnat amb especials dificultats derivades del seu lloc de residència o de la mancança de serveis regulars de transport públic.  
Per tant, en compliment del que estableix l'article 66, punt 2, de la Llei Orgànica 1/1990, de 3 d'octubre, d'Ordenació General del Sistema Educatiu, el qual propugna la igualtat d'oportunitats en l'ensenyament postobligatori, es convoquen els llocs escolars vacants als centres d'Ensenyaments Mitjans del Complex Educatiu de Cheste per al curs 1995-96, amb uns criteris d'admissió específics.  
Per tot això, fent ús de les atribucions que m'han estat conferides per l'article 35 de la Llei de Govern Valencià,  
ORDENE:  
I. Convocatòria  
Primer  
Es convoquen llocs escolars en règim d'internat i externat als centres d'Ensenyaments Mitjans del Complex Educatiu de Cheste per als estudis següents:  
- Formació Professional de Primer Grau en les branques de:  
\* Automoció Prof. Mecànica de l'Automòbil  
\* Delineació Prof. Delineació  
\* Electricitat i Electrònica Prof. Electricitat  
\* Electricitat i Electrònica Prof. Electrònica  
\* Administrativa i Comercial Prof. Administrativa  
\* Sanitària Prof. Auxiliar de Clínica  
- Formació Professional de Segon Grau en les branques de:  
\* Electricitat i Electrònica: especialista en instal.lacions i línies elèctriques.  
\* Electricitat i Electrònica: especialista en electrònica industrial.  
\* Automoció: especialista en mecànica i electricitat de l'automòbil.  
\* Delineació: especialista en edificis i obres i delineació industrial.  
\* Sanitària: especialista en laboratori.  
\* Administrativa i Comercial: especialista en informàtica de gestió.  
\* Administrativa i Comercial: especialitat administrativa   
- Batxillerat Unificat Polivalent (1r, 2n i 3r curs)  
- Curs d'Orientació Universitària.  
- Curs d'Accés (FP2 Règim general).  
El nombre de llocs i la seua distribució per cursos, nivells i graus es correspondrà amb les vacants que es produesquen per al curs 1995-96.  
II. Requisits dels sol·licitants  
Segon  
L'alumnat que sol·licite un lloc escolar al Complex Educatiu de Cheste haurà de complir les condicions acadèmiques i els requisits d'edat previstos en la legislació vigent per al curs, nivell o grau per al qual sol·licita plaça, a més dels requisits següents:  
a) Per a obtenir la condició d'alumnes interns:   
- Residir en una localitat de la Comunitat Valenciana a més de 30 km del Complex Educatiu de Cheste, on no hi haja cap centre finançat amb fons públics que impartesca el curs, nivell o grau que ha de cursar l'alumne, i que aquest no puga ser escolaritzat en cap altre centre d'aquestes característiques pròxim al seu domicili.  
b) Per a obtenir la condició d'alumnes externs:  
- Residir en una localitat de la Comunitat Valenciana que no dispose de cap centre finançat amb fons públics que impartesca els estudis sol·licitats i no poder, alhora, cursar els esmentats estudis en un centre finançat amb fons públics ubicat en una localitat pròxima, pel fet que els mitjans de transport de la zona no hi permeten l'accés diari amb facilitat i que puguen desplaçar-se diàriament al Complex Educatiu de Cheste mitjançant les rutes de transport que s'establiran a l'efecte o pels seus propis mitjans.  
A aquest efecte, es considerarà que el municipi de Cheste no disposa de cap centre de Formació Professional finançat amb fons públics.  
Tercer  
Respecte del punt anterior, les dificultats d'accés a un centre finançat amb fons públics hauran de ser valorades per la inspecció educativa, atenent la distància entre la localitat de residència dels sol·licitants i la localitat on estiga ubicat el centre més proper on es puguen cursar els estudis sol·licitats, d'acord amb els criteris establerts en l'annex d'aquesta convocatòria.  
Quart  
Podrà adjudicar-se lloc escolar d'internat o externat al Complex Educatiu de Cheste a aquells alumnes que presenten una problemàtica sòcio-familiar excepcional o siguen proposats com a esportistes d'elit per la Conselleria de Cultura, encara que no complesquen les circumstàncies assenyalades en el punt 2, tret de les acadèmiques i d'edat. Aquestes situacions hauran d'estar convenientment documentades i seran valorades per la comissió qualificadora esmentada en el punt 11 d'aquesta ordre.  
Cinquè  
No podran participar en aquesta convocatòria:  
- Els alumnes que hagen de repetir un curs escolar o que sol·liciten uns estudis que suposen la pèrdua d'un o més cursos escolars en el procés educatiu.  
- Les persones que estiguen en possessió de la titulació de tècnic especialista en Formació Professional i que sol·liciten una altra branca de Formació Professional.  
- Els alumnes que hagen cursat COU.  
III. Selecció dels aspirants  
Sisè  
Si el nombre de sol·licitants ultrapassa la capacitat d'alumnes del Complex Educatiu de Cheste, es realitzarà una selecció d'acord amb la puntuació sòcio-econòmica que resulte de l'aplicació dels criteris fixats en l'apartat A del barem que s'hi adjunta com a annex. El nombre d'alumnes admesos no podrà superar el nombre de places vacants.  
En primer lloc es cobriran, per ordre de puntuació, els llocs escolars amb alumnes que sol·liciten el règim d'internat i després, els llocs restants, amb els qui sol·liciten el d'externat.  
En cas d'empat en la puntuació sòcio-econòmica, aquest es resoldrà amb la valoració del millor rendiment acadèmic, tal com estableix l'apartat B del barem que figura en l'annex. Si encara persisteix l'empat, aquest es resoldrà en favor de l'alumne que tinga més puntuació en l'apartat 1 dels criteris de valoració sòcio-econòmica que figuren en l'annex. Si, tot i això, es produeix un empat, es resoldrà aplicant el mateix criteri, successivament, als apartats 2, 3 i 4.  
Els alumnes seleccionats per a llocs escolars als centres del Complex Educatiu de Cheste podran obtenir gratuïtament els serveis de residència, transport i menjador, d'acord amb els horaris lectius d'aquells i sempre que complesquen els requisits que s'indiquen a continuació:  
1. Per a alumnes externs.  
a) Quan la renda familiar anual disponible dels alumnes seleccionats es trobe dins dels mòduls que marca el Decret 216/1994, de 17 d'octubre (DOGV núm. 2.383, de 9 de novembre), del Govern Valencià, assenyalats més avall, aquests gaudiran dels serveis gratuïts de transport i menjador.  
Per a tota la convocatòria, es considerarà renda familiar anual disponible la suma de les bases liquidables regulars de la Declaració de la Renda de l'exercici 1993 de tots els membres de la unitat familiar més els ingressos exempts de l'Impost sobre la Renda de les Persones Físiques, dels quals es computarà l'import íntegre.  
Per a aquesta convocatòria, es considerarà unitat familiar la formada pels cònjuges i els fills menors de 18 anys, així com els majors d'aquesta edat i menors de 26 anys que hi convisquen i que no perceben cap tipus d'ingressos.  
Mòduls   
Famílies d'1 membre computable, fins a 770.000 PTA  
Famílies de 2 membres computables, fins a 1.275.000 PTA  
Famílies de 3 membres computables, fins a 1.720.000 PTA  
Famílies de 4 membres computables, fins a 2.120.000 PTA  
Famílies de 5 membres computables, fins a 2.375.000 PTA  
Famílies de 6 membres computables, fins a 2.620.000 PTA  
Famílies de 7 membres computables, fins a 2.855.000 PTA  
Famílies de 8 membres computables, fins a 3.085.000 PTA  
A partir del vuitè membre, s'hauran d'afegir-hi 250.000 PTA per cada nou membre computable.   
b) Aquells sol·licitants que superen els anteriors mòduls d'ingressos anuals per membres de família, hauran de pagar les quanties que els corresponguen en concepte de transport i menjador, regulades pel Decret 216/1994, de 17 d'octubre (DOGV núm. 2383, de 9 de novembre), del Govern Valencià.  
Els alumnes externs seleccionats hauran de traslladar-se cada dia al Complex Educatiu mitjançant el servei de transport que puga establir-se o pels seus propis mitjans. La permanència diària en el complex conclourà una vegada finalitzades les activitats lectives.  
2. Per a alumnes interns.  
a) Quan la renda familiar disponible dels alumnes seleccionats es trobe dins dels mòduls establerts en l'apartat 1.a) d'aquest punt, aquests es beneficiaran dels serveis gratuïts de residència i menjador.  
b) Aquells alumnes les rendes familiars dels quals superen les assenyalades en els mòduls de l'apartat 1.a), en les quanties previstes pel Decret 216/1994, de 17 d'octubre (DOGV núm. 2383, de 9 de novembre), del Govern Valencià, que a continuació s'indiquen, estaran obligats a pagar el següent:  
- Fins a 549.000 PTA: 6.000 PTA  
- De 549.001 PTA a 615.000 PTA: 52.650 PTA  
- De 615.001 PTA a 715.000 PTA: 78.975 PTA  
- De 715.001 PTA a 815.000 PTA: 105.300 PTA  
- Més de 815.000 PTA: 184.275 PTA  
Els alumnes interns seleccionats residiran al Complex Educatiu de Cheste de dilluns a divendres. L'estada conclourà una vegada acabades les activitats escolars lectives del divendres. Els desplaçaments dels caps de setmana aniran a càrrec dels interessats.  
3. El pagament que puga resultar de l'aplicació del que disposa l'apartat 1.b) i aquell a què es refereix l'apartat 2.b), es fraccionarà en un màxim de tres terminis trimestrals a la bestreta, i es farà de la següent manera:   
1r termini, en formalitzar la matrícula.  
2n termini, durant la primera quinzena del mes de gener.  
3r termini, durant la primera quinzena del mes de març.  
Setè  
1. La plaça obtinguda serà per a tot el cicle d'estudis al qual corresponga el curs sol·licitat. A aquest efecte, s'entendrà que formen un únic cicle el Batxillerat Unificat Polivalent, amb el Curs d'Orientació Universitària, i la Formació Professional de 1r grau, amb la Formació Professional de 2n grau.  
2. La renovació anual de les prestacions per als diferents cursos d'un mateix cicle d'estudis es produirà de manera automàtica, sempre que es complesquen les condicions acadèmiques previstes en la legislació educativa vigent i no haja variat la situació econòmica que va motivar la concessió de les esmentades prestacions.  
3. Per tal d'apreciar la variació de la situació econòmica dels beneficiaris en els anys successius, el Complex Educatiu de Cheste podrà exigir-los durant el mes de novembre de cada any la justificació de la renda anual de la unitat familiar corresponent a l'exercici immediatament anterior. Aquesta s'acreditarà mitjançant la presentació de la documentació actualitzada a què es fa referència en el punt 10. b) d'aquesta ordre.  
4. S'entendrà que la situació econòmica ha variat quan supere els mòduls de renda establerts en la convocatòria anual de llocs escolars per al curs corresponent. En aquests casos, els òrgans gestors del Complex Educatiu de Cheste incoaran el corresponent expedient de modificació o de revocació de les prestacions concedides amb audiència a l'interessat.  
5. Els alumnes afectats per una situació d'excepcional gravetat que altere les circumstàncies econòmiques de la família podran sol·licitar la concessió, per al curs 1995-96, de les prestacions gratuïtes de menjador, transport o residència. En els casos en què no es done aquesta situació d'excepcionalitat, es podrà sol·licitar la concessió de les prestacions gratuïtes o la reducció del seu preu, que tindrà efecte a partir de l'inici del següent curs escolar.  
En qualsevol cas, caldrà que la renda familiar es trobe dins dels mòduls econòmics establerts en el punt 6è d'aquesta convocatòria.  
Les sol·licituds de revisió de les prestacions seran estudiades per la comissió qualificadora, la qual elevarà les propostes de resolució a la directora general de Centres Docents. Les resolucions de la directora general de Centres Docents es dictaran als mesos de desembre, febrer i maig.  
Vuitè  
Una vegada finalitzat el termini de formalització de matrícula per al mes de setembre que establesca la Direcció General de Centres Docents amb caràcter específic per al Complex Educatiu de Cheste, es podran matricular, si hi queden llocs escolars vacants, els alumnes suplents a què al·ludeix l'apartat 2 del punt 12 d'aquesta convocatòria, per ordre de llista, amb els drets que els puguen correspondre en aplicació del que disposa aquesta ordre.  
Una vegada s'esgote la relació dels suplents, si encara hi ha vacants, podran incorporar-s'hi altres alumnes, que tindran dret a lloc escolar però no a les prestacions, tot respectant els requisits acadèmics i d'edat previstos en la legislació vigent.  
IV. Normes de procediment  
Novè. Sol·licituds  
1. Les sol·licituds dels aspirants s'hauran de formalitzar en els models que, a aquest efecte, els seran facilitats a les direccions territorials d'Educació existents a cada província i també al complex educatiu de Cheste.  
2. Les sol·licituds s'hauran de presentar als registres de les direccions territorials d'Educació i dels serveis centrals de la Conselleria d'Educació i Ciència o per qualsevol via de les establertes en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. El termini de presentació de sol·licituds serà d'un mes comptador a partir del dia de la seua publicació.  
4. En l'imprès de sol·licitud es podrà fer constar, fins a un màxim de dos i per ordre de preferència, els estudis que es vulguen cursar d'entre els assenyalats en el punt primer de la convocatòria.  
Deu. Documentació  
La justificació de les situacions o circumstàncies al·legades s'acreditarà acompanyant la sol·licitud de la documentació següent:  
a) El domicili es justificarà mitjançant una fotocòpia del DNI del pare/mare, tutor o del mateix alumne. Si la localitat del domicili que consta en el DNI no es correspon amb la del domicili real de la família, caldrà adjuntar-hi, a més, el certificat municipal d'empadronament.   
b) La renda anual disponible de la unitat familiar es justificarà mitjançant fotocòpia de tots els fulls (inclòs el full de liquidació) de la declaració o declaracions de la renda dels seus membres corresponents a l'exercici 1993, degudament segellada per l'entitat on va ser presentada. Si els cònjuges no realitzen la declaració conjunta i algun d'ells no està obligat legalment a efectuar la declaració de la renda, s'haurà de presentar, a més, un certificat de la delegació o administració del Ministeri d'Hisenda en què s'acredite aquest fet.   
Quan els membres de la unitat familiar no estiguen obligats a presentar la Declaració de Renda de 1993 o si es tracta d'ingressos exempts d'impostos, els ingressos hauran d'acreditar-se mitjançant les certificacions expedides per l'organisme corresponent (empresa, Institut Nacional d'Ocupació, Delegació d'Hisenda, Institut Nacional de la Seguretat Social...)  
c) El nombre de membres de la unitat familiar es justificarà mitjançant fotocòpia del llibre de família.   
d) Els criteris complementaris (discapacitats, família nombrosa, etc.) s'acreditaran mitjançant fotocòpies confrontades de les certificacions o documents amb validesa oficial que s'especifiquen en el punt 4 del barem que figura en l'annex.  
Si algun dels documents justificatius no fóra presentat, l'administració, d'acord amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, requerirà a l'interessat l'aportació d'aquests en el termini de deu dies, comptadors des de l'endemà de la notificació. Si transcorregut aquest termini la documentació no hagués estat aportada, l'interessat serà exclòs de la convocatòria quan hi manque la justificació del domicili d'aquest; en la resta dels casos, no se li puntuarà l'apartat corresponent.  
Onze. Comissió qualificadora  
1. Les sol·licituds admeses seran valorades d'acord amb el barem establert en l'annex. Aquesta valoració serà efectuada per una comissió constituïda pels membres següents:  
Presidenta: la cap del Servei de Títols i Programes Complementaris de la Direcció General de Centres Docents.  
Vocals:  
- El director gerent del Complex Educatiu de Cheste.  
- L'inspector dels centres docents del Complex Educatiu de   
 Cheste.  
- Un representant dels directors dels centres del Complex Educatiu de Cheste, elegit per la Comissió de Coordinació del Complex Educatiu.  
- El director del centre residencial del Complex Educatiu de Cheste.  
- Un representant dels pares, elegit per aquests entre els qui formen part dels consells escolars dels centres del complex.  
- Un representant dels alumnes, elegit per aquests entre els qui formen part dels consells escolars dels centres del Complex.  
- El cap de la Secció de Serveis Complementaris del Servei de Títols i Programes Complementaris.   
- El cap del Negociat d'Alumnat del Complex Educatiu de Cheste, que actuarà com a secretari.  
2. La comissió valorarà les sol·licituds i la documentació presentades i confeccionarà una llista provisional, ordenada per puntuació sòcio-econòmica dels seleccionats, suplents i exclosos.  
V. Adjudicació  
Dotze  
1. La llista provisional de seleccionats, suplents i exclosos, serà exposada en el termini de 45 dies naturals comptadors a partir de l'endemà de la data d'acabament del període de presentació de sol·licituds.  
2. L'esmentada llista provisional haurà de contenir:  
- Una relació d'alumnes seleccionats, per ordre alfabètic, en què s'especifique la puntuació que resulte de l'aplicació del barem contingut en l'annex d'aquesta convocatòria, els estudis per als quals obtenen lloc escolar i si els corresponen les prestacions complementàries.  
- Una relació d'alumnes suplents, per raó de no haver-hi bastants llocs vacants, per a cada tipus d'estudis, ordenada d'acord amb les puntuacions atorgades i amb indicació de si els corresponen les prestacions complementàries.  
- Una relació d'alumnes exclosos, per ordre alfabètic, en què s'indique les causes d'exclusió.  
Aquesta llista provisional serà exposada als taulers d'anuncis de les direccions territorials d'Educació i al Negociat d'Alumnat del Complex Educatiu de Cheste, per tal que, en el termini de 15 dies naturals comptadors des de l'endemà de l'exposició, els interessats puguen formular les reclamacions que consideren oportunes, adreçades a la directora general de Centres Docents.  
3. En el termini d'un mes comptador des de l'acabament del període de presentació de reclamacions, una vegada resoltes aquestes, i després de la proposta prèvia de la comissió qualificadora, la directora general de Centres Docents dictarà la resolució definitiva de la convocatòria. Aquesta resolució serà exposada als taulers d'anuncis de les direccions territorials d'Educació i al Negociat d'Alumnat del Complex Educatiu de Cheste.  
4. La manca de resolució definitiva de la convocatòria produeix efectes desestimatoris.  
5. Contra aquesta resolució definitiva, els interessats podran interposar recurs contenciós administratiu, després de comunicar-ho prèviament a la Conselleria d'Educació i Ciència, davant el Tribunal Superior de Justícia de la Comunitat Valenciana en el termini de dos mesos comptadors des de l'endemà de la seua exposició pública.  
VI. Incidències  
Tretze  
1. Els alumnes seleccionats que no es matriculen als centres del Complex Educatiu, durant els períodes de matrícula establerts per la Direcció General de Centres Docents, perdran els drets que els atorga aquesta convocatòria i les vacants seran ofertades segons els criteris establerts en el punt 8è.  
També perdran els drets que atorga aquesta convocatòria els esportistes d'elit que tinguen lloc adjudicat i que no hagen estat seleccionats per la Direcció General d'Esports de la Conselleria de Cultura.  
2. La falsedat de dades o la falsificació de documents que es presenten, demostrada en qualsevol moment, tindrà com a conseqüència la pèrdua total dels drets del sol·licitant, sense perjudici d'altres responsabilitats que li pertoquen, després de l'obertura prèvia del corresponent expedient amb audiència a l'interessat.  
3. Provocaran la pèrdua de les prestacions concedides:  
- La pèrdua de la condició d'alumne del Complex Educatiu de Cheste.  
- La repetició d'un curs acadèmic.  
- La sanció disciplinària, per faltes greus o molt greus, d'acord amb la normativa vigent sobre drets i deures dels alumnes, després de la iniciació del corresponent expedient amb audiència a l'interessat i una vegada siga executiva la sanció per haver esgotat la via administrativa.  
4. Els alumnes matriculats als instituts del Complex Educatiu que, per raons de malaltia, estudis a l'estranger, servei militar o prestació social substitòria, no puguen continuar els estudis durant el curs 1995-96, podran sol·licitar la suspensió del dret al lloc escolar i a les prestacions, si en té, per a aqueix curs escolar, sempre que ho justifiquen documentalment.  
DISPOSICIONS ADDICIONALS  
Primera  
Les prestacions complementàries previstes en aquesta ordre podran ser compatibles amb l'ajuda compensatòria i l'ajuda per a despeses de material escolar de la convocatòria general de beques i ajudes a l'estudi per al curs 1995-96.  
Segona  
La participació en aquesta convocatòria és compatible amb la sol·licitud de lloc escolar que els interessats pogueren fer a altres centres d'Ensenyaments Mitjans, tot seguint el procediment establert en la resolució que anualment dicta la Direcció General de Centres Docents sobre calendari i admissió de l'alumnat a centres docents no universitaris finançats amb fons públics.  
DISPOSICIONS FINALS  
Primera  
Es delega en la directora general de Centres Docents la facultat de desplegar el que disposa aquesta ordre i de dictar la resolució d'adjudicació dels llocs escolars, les resolucions de revisió de les prestacions i aquelles altres que calguen per a l'execució d'aquesta convocatòria.  
Segona  
Aquesta ordre entrarà en vigor el dia de la seua publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, podrà interposar-se, després de comunicar-ho al conseller d'Educació i Ciència, recurs contenciós administratiu davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de la seua publicació, segons el que estableix l'article 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 57 i 58 de la Llei de la Jurisdicció Contenciosa Administrativa. Tot això, sense perjudici que se'n puga interposar-hi qualsevol altre que s'estime procedent.  
València, 29 de desembre de 1994  
El conseller d'Educació i Ciència,  
JOAN ROMERO I GONZáLEZ  
ANNEX   
A. CRITERIS DE VALORACIó SòCIO-ECONòMICA  
1. Dificultats d'escolarització per la distància entre la localitat de residència de l'alumnat i la d'ubicació del centre escolar més pròxim on pot cursar els estudis sol·licitats.  
Més de 50 km 10 punts  
Més de 40 fins a 50 km 9 punts  
Més de 35 fins a 40 km 8 punts  
Més de 30 fins a 35 km 7 punts  
Més de 25 fins a 30 km 6 punts  
Més de 20 fins a 25 km 5 punts  
Més de 15 fins a 20 km 4 punts  
Més de 10 fins a 15 km 3 punts  
Més de 5 fins a 10 km 2 punts  
Més d'1 fins a 5 km 1 punt  
2. Renda anual de la unitat familiar per membre computable.  
Fins a 276.150 PTA 5 punts  
De 276.151 a 386.608 PTA 4 punts  
De 386.609 a 497.068 PTA 3 punts  
De 497.069 a 607.528 PTA 2 punts  
Més de 607.528 PTA 1 punt  
3. Germans matriculats al Complex Educatiu de Cheste  
a) Primer germà matriculat al complex 2 punts  
b) Segon germà matriculat al complex 1 punt.  
c) Per cada germà que el seguesca matriculat   
al complex 0'50 punts.  
4. Criteris complementaris  
a) Discapacitacions físiques, psíquiques o sensorials de l'alumne, pares o germans en edat escolar.  
Documentació que cal presentar: qualificació oficial de discapacitació expedida per la Conselleria de Treball i Afers Socials per mitjà dels centres de diagnòstic de minusvàlids.  
Punts: 1.  
b) Condició d'orfandat de pare o mare.  
Documentació que cal presentar: llibre de família o certificat del Registre Civil.  
Punts: 2.  
c) Condició d'orfandat absoluta.  
Documentació que cal presentar: llibre de família o certificat del Registre Civil.  
Punts: 5.  
d) Fill/a de persona soltera, separada o divorciada.  
Documentació que cal presentar: llibre de família o sentència judicial ferma de separació matrimonial o interlocutòria judicial de mesures provisonals.   
Punts: 2.  
e) Condició de membre de família nombrosa de qualsevol categoria.  
Documentació que cal presentar: títol de família nombrosa.  
Punts: 1.  
f) Situació de desocupació o atur laboral del pare i de la mare, sense rebre prestacions cap dels dos per aquest concepte.  
Documentació que cal presentar: certificat de l'Institut Nacional d'Ocupació (INEM).  
Punts: 2.  
g) Condició d'alumne matriculat durant el curs 1994-95 a Centres d'Acció Educativa Singular (CAES) o amb Projectes d'Actuació Educativa Preferent (PAEP). Documentació que cal presentar: certificat del director del centre escolar.  
Punts: 2.  
B. CRITERIS DE VALORACIó DEL RENDIMENT ACADèMIC  
El rendiment acadèmic es valorarà numèricament traient la nota mitjana de les assignatures corresponents al curs anterior. Quan es tracte de cursos sotmesos al sistema d'avaluació contínua, se'n procedirà prèviament, a efectes del còmput de la nota mitjana, a la transformació numèrica d'acord amb la taula d'equivalències següents:  
- Molt deficient, no presentat o anul·lació de convocatòria: 2 punts.  
- Insuficient o suspens: 4 punts.  
- Suficient o aprovat: 5 punts.  
- Bé: 6 punts.  
- Notable: 8 punts.  
- Excel·lent: 10 punts.


Còpia Permalink ELI